**Likumprojekta "Grozījums Pacientu tiesību likumā" sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Likumprojekts "Grozījums Pacientu tiesību likumā" izstrādāts:1) saskaņā ar Ministru kabineta 2016.gada 1.marta sēdes protokola Nr.10 22.§ "*Noteikumu projekts „Kārtība, kādā izmeklē un uzskaita nelaimes gadījumus darbā, kas notikuši ar Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm”"* (TA-60) (turpmāk – MK 01.03.2016. protokols) 2.punktu; 2) Veselības ministrijas iniciatīvas |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar MK 01.03.2016. protokola 2.punktu Veselības ministrijai kopīgi ar Labklājības ministriju jāizvērtē nepieciešamība veikt grozījumus normatīvajos aktos, lai nodrošinātu nelaimes gadījumu izmeklēšanas komisijai tiesības iepazīties ar tiem nelaimes gadījumā darbā cietušā darbinieka sensitīvajiem personas datiem, kuri sniedz informāciju par darbinieka veselību.Saskaņā ar Darba aizsardzības likuma 13.panta pirmo daļu darba devējam ir jānodrošina nelaimes gadījumu darbā izmeklēšana un jāveic to uzskaiti. Kārtību, kādā veic nelaimes gadījumu darbā izmeklēšanu, nosaka Ministru kabineta 2009.gada 25.augusta noteikumu Nr.950 „Nelaimes gadījumu darbā izmeklēšanas un uzskaites kārtība”. Atbilstoši šo noteikumu 17. un 18.punktu darba devējam ir pienākums pieprasīt no ārstniecības iestādes izziņu par nelaimes gadījumā darbā cietušā nodarbinātā veselības traucējumu smaguma pakāpi, savukārt ārstniecības iestādei ir pienākums izsniegt šādu izziņu, kurā norāda veselības traucējumu smaguma pakāpi, nelaimes gadījumā cietušo ķermeņa daļu un nelaimes gadījumā gūto veselības traucējumu veidu. Ņemot vērā, ka šie dati satur informāciju par personas veselību, tie ir uzskatāmi par sensitīviem personas datiem un ir aizsargājami saskaņā ar Fizisko personu datu aizsardzības likumu un Pacientu tiesību likumu. Tā Fizisko personu datu aizsardzības likuma 11.panta 2.punkts nosaka, ka speciālā personas datu apstrāde, neprasot datu subjekta piekrišanu, ir paredzēta normatīvajos aktos, kas regulē darba tiesiskās attiecības, un šie normatīvie akti garantē personas datu aizsardzību. Tajā pašā laikā Pacientu tiesību likuma 10.pants nosaka, ka informācija, kas attiecas uz identificētu vai identificējamu pacientu, ir aizsargājama saskaņā ar fizisko personu datu aizsardzību regulējošiem normatīvajiem aktiem un informāciju par pacientu drīkst izpaust tikai ar viņa rakstveida piekrišanu vai gadījumos, kas noteikti Pacientu tiesību likumā. Pacientu tiesību likuma 10.panta piektajā daļā norādīts to personu un institūciju loks, kam, pamatojoties uz rakstveida pieprasījumu, šo sensitīvo informāciju drīkst sniegt. Darba devējs nav to subjektu lokā, kam ir tiesības saņemt informāciju par personas veselības stāvokli bez personas piekrišanas. Tādējādi atbilstoši šobrīd spēkā esošajam regulējumam ārstniecības iestāde izziņu par veselības traucējumu smaguma pakāpi nelaimes gadījumā cietušā nodarbinātā darba devējam drīkst izsniegt tikai tajā gadījumā, ja ir saņemta šī nodarbinātā piekrišana sensitīvo datu izpaušanai, kas, savukārt, uzliek papildus pienākumu gan ārstniecības personai (pirms sensitīvo datu izpaušanas pārliecināties par to, ka persona ir devusi piekrišanu sensitīvo datu apstrādei),gan darba devējam (nodrošināt, ka persona sniedz piekrišanu sensitīvo datu apstrādei). Turklāt gadījumos, kad persona atteiktu dod piekrišanu sensitīvo datu apstrādei vai smagu veselības traucējumu dēļ nebūtu spējīga šo piekrišanu dot, darba devējam būtu apgrūtināta normatīvajos aktos noteikto uzdevumu veikšana attiecībā uz nelaimes gadījumu darbā izmeklēšanu. Tādējādi tiesiskais pamats un mērķis darba devējam iepazīties ar ārstniecības iestādes izsniegto izziņu par nodarbinātajam nelaimes gadījumā darbā nodarīto veselības traucējuma pakāpi un nelaimes gadījumā gūto veselības traucējumu veidu izriet no Darba aizsardzības likuma un Ministru kabineta 2009.gada 25.augusta noteikumiem Nr.950 “Nelaimes gadījumu darbā izmeklēšanas un uzskaites kārtība”, lai darba devējs varētu nodrošināt nelaimes gadījumu cēloņu noteikšanu un novēršanu, uzlabotu nodarbināto drošību un veselības aizsardzību darbā, veicinātu nelaimes gadījumā cietušajai personai paredzētās apdrošināšanas atlīdzības saņemšanu. Minētā mērķa sasniegšanai netiks sniegta visa ārstniecības iestādes rīcībā esošā informācija par pacientu, bet tikai tā, kas nepieciešama nelaimes gadījuma darbā izmeklēšanai Ministru kabineta 2009.gada 25.augusta noteikumiem Nr.950 “Nelaimes gadījumu darbā izmeklēšanas un uzskaites kārtība” noteiktajā apjomā.Ņemot vērā minēto, ir nepieciešams papildināt Pacientu tiesību likuma 10.panta piektajā daļā minēto personu un institūciju loku, ietverot tajā darba devējus attiecībā uz nelaimes gadījumu darbā izmeklēšanu.Veselības un darbspēju ekspertīzes ārstu valsts komisija ir labklājības ministra pakļautībā esoša tiešās pārvaldes iestāde, kuras funkcija atbilstoši 2011. gada 26. aprīļa Ministru kabineta noteikumiem Nr.315 „Veselības un darbspēju ekspertīzes ārstu valsts komisijas nolikums” ir veikt prognozējamas invaliditātes un invaliditātes ekspertīzi, kā arī darbspēju zaudējuma noteikšana Invaliditātes likuma 7.panta pirmajā un otrajā daļā noteiktajām personām. Atbilstoši Fizisko personu datu aizsardzības likuma 11.panta 7.punktam sensitīvo datu apstrāde ir atļauta, ja tā nepieciešama sociālās palīdzības sniegšanai un to veic sociālās palīdzības pakalpojumu sniedzējs. Šobrīd Veselības un darbspēju ekspertīzes ārstu valsts komisija ir iekļauta Pacientu tiesību likuma 10.panta piektās daļas 5.punktā kā institūcija, kurai ir tiesības ārstniecības iestādei rakstveidā pieprasīt informāciju par pacientu invaliditātes ekspertīzes veikšanai. Turklāt tiesības apstrādāt personas datus Veselības un darbspēju ekspertīzes ārstu valsts komisijai rodas tikai ar brīdi, kad ir saņemts personas iesniegums prognozējamas invaliditātes vai invaliditātes ekspertīzei vai darbspēju zaudējuma noteikšanai. Veicot prognozējamās invaliditātes ekspertīzi, ārsts eksperts novērtē personai diagnosticētos veselības traucējumus un funkcionēšanas ierobežojumus, savukārt veicot invaliditātes ekspertīzi un darbspēju zaudējuma noteikšanu ārsts eksperts novērtē personas veselības traucējumus un to smagumu, kā arī personas funkcionālās spējas un to ierobežojumus. Minētās ekspertīzes un darbspēju zaudējuma noteikšanu parasti veic bez personas klātbūtnes, līdz ar to ārstiem ekspertiem lēmuma pieņemšanai ir būtiski iepazīties ar konkrēta pacienta medicīnisko dokumentāciju tiktāl, cik tas ir nepieciešams konkrētā gadījuma izvērtēšanai. Ņemot vērā to, ka vienotā veselības nozares elektroniskā informācijas sistēmā tiks centralizēti uzkrāti ar personas veselību saistītie dati, lai Veselības un darbspēju ekspertīzes ārstu valsts komisija varētu efektīvāk pildīt noteiktās funkcijas, ir nepieciešams noteikt, ka Veselības un darbspēju ekspertīzes ārstu valsts komisija ir tiesīga apstrādāt personas datus vienotā veselības nozares elektroniskā informācijas sistēmā apjomā, kas ir nepieciešams prognozējamas invaliditātes un invaliditātes ekspertīzei un darbspēju zaudējuma noteikšanai.  |
| 3. | Projekta izstrādē iesaistītās institūcijas | Veselības ministrija, Labklājības ministrija, Iekšlietu ministrija, Nacionālais veselības dienests, Veselības inspekcija |
| 4. | Cita informācija | Atbilstoši Valsts darba inspekcijas datiem, 2015.gadā nelaimes gadījumos darbā cieta 1727 nodarbinātie, no kuriem 166 gadījumos tika gūti smagi veselības traucējumi un 26 gadījumi bija letāli. Operatīvie dati liecina, ka 2016.gadā (līdz 1.augustam) notikuši un izmeklēti 972 nelaimes gadījumi darbā, no kuriem 80 smagi un 18 letāli. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ārstniecības iestādesDarba devējiDarbiniekiVeselības un darbspēju ekspertīzes ārstu valsts komisijaPersonas, kas vēršas Veselības un darbspēju ekspertīzes ārstu valsts komisijā prognozējamas invaliditātes, invaliditātes un darbspēju zaudējuma noteikšanai |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums samazinās administratīvo slogu ārstniecības iestādei, jo ārstniecības iestādei vairs nevajadzēs pārliecināties par to, ka ir saņemta darbinieka piekrišana darba devējam sensitīvo datu apstrādei, kā arī ārstniecības iestādei vairs nevajadzēs papildus sagatavot pacienta medicīniskos dokumentus iesniegšanai Veselības un darbspēju ekspertīzes ārstu valsts komisijāTiesiskais regulējums samazinās administratīvo slogu arī darba devējam, jo darba devējam vairs nevajadzēs pierādīt darbinieka piekrišanu sensitīvo datu apstrādei, kā arī vairs nepastāvēs risks, ka darbinieka atteikuma gadījumā, darba devējs nevarēs pilnvērtīgi veikt nelaimes gadījumu darbā izmeklēšanu. |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |
| --- |
|  III. Tiesību akta projekta ietekme uz valsts budžetu un pašvaldību budžetiem |
| Projekts šo jomu neskar |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Projekts šo jomu neskar |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekts šo jomu neskar |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija Veselības ministrijas mājas lapā par projekta virzību.  |
| 2. | Sabiedrības līdzdalība projekta izstrādē | Tika saņemts priekšlikums no Latvijas Ārstu biedrības papildināt likumprojektu, piešķirot tiesības Latvijas Ārstu biedrībai, Latvijas Māsu asociācijai un Latvijas Ārstniecības personu profesionālo organizāciju savienībai tiesības iepazīties ar informāciju par pacientu. Kā norādīja Latvijas Ārstu biedrība, tad minētajām sertifikācijas institūcijām ir uzlikts pienākums veikt ārstniecības personas profesionālās darbības izvērtēšanu un gadījumā, ja tiek konstatēti būtiski normatīvo aktu un ētikas pārkāpumi, anulēt ārstniecības personai izdoto sertifikātu. Pašlaik šo pienākumu būtībā nav iespējams izpildīt, jo minētām institūcijām nav dotas tiesības pieprasīt un apstrādāt pacienta datus, bet bez pacienta medicīniskajiem dokumentiem un informācijas no iesaistītajām ārstniecības personām nav iespējams veikt profesionālās darbības izvērtēšanu. Šobrīd, lai veiktu ārstniecības personas profesionālās darbības izvērtēšanu, tiek prasīta pacienta piekrišana, bet prakse liecina, ka pacientu uz šiem pieprasījumiem neatbild un līdz ar to izvērtēšanas process tiek apturēts.Tika saņemts priekšlikums no Latvijas Apdrošinātāju asociācijas ar priekšlikumu papildināt likuma 10.panta piekto daļu un noteikt apdrošinātāju tiesības saņemt informāciju no ārstniecības iestādēm un ārstniecības personām. Saskaņā ar likuma “Par apdrošināšanas līgumu” 24.panta otrajā daļā noteikto, apdrošinātājam ir uzlikts pienākums pārliecināties par apdrošinātā riska iestāšanos. Lai apdrošinātājam būtu iespējams izpildīt iepriekš minēto normu, Pacientu tiesību likumā ir jāietver pienākums ārstniecības personām sniegt apdrošinātāju pieprasīto informāciju par pacientu, kas nepieciešama konkrētas atlīdzību lietas izskatīšanai. |
| 3. | Sabiedrības līdzdalības rezultāti | Minētie priekšlikumi tiks vērtēts kontekstā ar nepieciešamajām izmaiņām saistībā ar Eiropas Parlamenta un Padomes regulu Nr.2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK. |
| 4. | Cita informācija | Nav |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | Valsts darba inspekcija, Veselības un darbspēju ekspertīzes ārstu valsts komisija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide nav nepieciešama. Projekta izpilde tiks nodrošināta esošo cilvēkresursu ietvaros. |
| 3. | Cita informācija | Nav |

Veselības ministre Anda Čakša

Vīza: Valsts sekretārs Kārlis Ketners

A.Jurševica, 67876186

Anita.Jursevica@vm.gov.lv